boltsveising
Store norske leksikon,Teknologi og industri,Industri,Sveiseteknikk
Boltsveising, buesveisemetode som brukes til å feste bolter, pinner o.l. til en metallplate eller konstruksjonsdel. Boltsveising er særlig aktuelt når store antall bolter skal festes, benyttes bl.a. for å feste klammer for rør og ledninger til stålkonstruksjoner og for feste av isolasjonsplater til kjeler, beholdere, osv.
Boltsveising utføres med en boltsveisepistol koblet til en sveisestrømkilde. Bolten festes i pistolen og føres mot platen. En elektrisk lysbue tennes mellom bolt og plate. Når overflaten på disse er tilstrekkelig smeltet, utløses en fjærmekanisme som presser bolten mot platen samtidig som sveisestrømmen brytes. Forbindelsen oppstår når smelten størkner.Sveisetiden er bare noen tiendedels sekunder, og innstilles på forhånd på et kontrollorgan som styrer sveiseforløpet. For små bolter benyttes også kondensatorutladning som gir en bue med meget høy strømstyrke i meget kort tid. Oppvarmingen av arbeidsstykket blir da konsentrert til et meget lite område. Les mer i Store norske leksikon sveising